醒心亭
作者：陳賓
朝代：宋

paragraphs: 亭以醒心名，心與亭何與。
物各有感通，此理貴深喻。
峴山峙豐碑，見者皆墮淚。
推類盡其餘，庶表名亭義。
我昨發莆陽，春光正明媚。
肩輿撼頓間，思慮雜勞勩。
行行復行行，至此若沾醉。
振衣躡斯亭，四顧足清致。
芳樹布繁陰，晴山薦空翠。
時有幽禽來，且無俗駕至。
物我方兩忘，情景亦相會。
天君始泰然，萬境絕纖翳。
後樂與先憂，虛靈良不昧。
揭扁端在茲，夫豈無所試。
尚期知我者，他時來作記。